ลุ้น MICRO เทรดวันแรกวิ่งทะลุ 3.50 บ. โบรกฯ การันตีพื้นฐานแกร่ง!
ลุ้น MICRO เทรดวันแรกวิ่งทะลุ 3.50 บ. โบรกฯ การันตีพื้นฐานแกร่ง!
ลุ้น MICRO เทรดวันแรกวิ่งทะลุ 3.50 บ. โบรกฯ การันตีพื้นฐานแกร่ง!
30 ก.ย. 2563

ผู้สื่อข่าวรายงานว่า วันนี้ (1 ต.ค.) หุ้นสามัญบริษัท ไมโครลิสซิ่ง จำกัด (มหาชน) หรือ MICRO ทำธุรกิจให้บริการสินเชื่อเช่าซื้อรถบรรทุกมือสอง และสินเชื่อประเภทอื่นที่มีรถบรรทุกมือสองเป็นหลักประกัน จะเข้าซื้อขายในตลาดหลักทรัพย์แห่งประเทศไทย (SET) ในกลุ่มอุตสาหกรรม ธุรกิจการเงิน หมวดธุรกิจเงินทุนและหลักทรัพย์ โดยมีจำนวนหุ้นจดทะเบียนกับตลาดหลักทรัพย์ และจำนวนหุ้นชำระแล้ว 935 ล้านหุ้น พาร์หุ้นละ 1 บาท คิดเป็นทุนชำระแล้ว 935 ล้านบาท และจะเสนอขายหุ้นให้กับประชาชนทั่วไปครั้งแรก (IPO) จำนวน 235 ล้านหุ้น ที่ราคาหุ้นละ 2.65 บาท
ด้าน บล.เมย์แบงก์ กิมเอ็ง (ประเทศไทย ) ประเมินมูลค่าโดยใช้กำไรสุทธิปี 64 ที่ 183 ล้านบาท หรือกำไรต่อหุ้น (EPS) เท่ากับ 0.20 บาท/หุ้น เติบโต 32% เมื่อเทียบจากปีก่อน  ซึ่งมองว่า Micro สมควรเทรดที่ P/E สูงกว่า ASK และ THANI เนื่องจากมีอัตราการเติบโตของสินเชื่อและกำไรสุทธิที่สูงกว่า จึงมองราคาเหมาะสมที่ 3.50 บาท/หุ้น โดย อิงกับ P/E ที่ 17.5 เท่า ความเสี่ยงหลักคือ NPL ที่มีโอกาสปรับตัวสูงขึ้นหากสภาพเศรษฐกิจภายในประเทศอ่อนแอต่ออุตสาหกรรมที่เกี่ยวข้อง เช่น ขนส่ง เกษตร ก่อสร้าง ซึ่งอาจส่งผลให้ความสามารถในการชำระหนี้ของลูกหนี้ลดลง
ทั้งนี้คาดว่าสินเชื่อจะเติบโตเฉลี่ย 30% ในปี 2563-2565 จากการเปิดสาขาใหม่ 8 สาขาในปี 2564-2565 ส่วนต่างอัตราดอกเบี้ย (NIM) จะค่อยๆปรับตัวสูงขึ้นตามต้นทุนการเงินที่ลดลงหลังจากทำการ IPO ในขณะที่กำไรจะเติบโตโดยเฉลี่ย (CAGR) 31% เมื่อเทียบจากปีก่อน ในช่วง 3 ปีข้างหน้า จากสินเชื่อที่ขยายตัวสูงขึ้นและส่วนต่างอัตราดอกเบี้ยที่กว้างขึ้น ในขณะที่ ROE จะค่อยๆปรับเพิ่มขึ้นจาก 9.3% ในปี 2563 เป็น 11.6% ในปี 2565
สำหรับ MICRO ประกอบธุรกิจให้บริการสินเชื่อเช่าซื้อรถบรรทุกมือสองรายใหญ่ โดยให้บริการผ่าน 12 สาขา ทั่วทุกภูมิภาคของประเทศ บริษัทมีคู่ค้าเป็นผู้ประกอบการเต็นท์รถบรรทุกมือสองและนายหน้าที่กระจายอยู่ตามจังหวัดต่างๆ รวมเกือบ 450 ราย โดยมีระยะของสัญญาเช่าซื้อประมาณ 12–60 เดือน อัตราดอกเบี้ยเช่าซื้อ (Flat Rate) อยู่ระหว่าง 8 -15% ต่อปี Loan to Value 70-85% บริษัทมีพอร์ตสินเชื่อเติบโตประมาณ 36% เมื่อเทียบจากปีก่อน ในปี 2562
โดย นายก้องเกียรติ โอภาสวงการ ประธานกรรมการบริหาร กลุ่มบมจ.เอเซีย พลัส กรุ๊ป โฮลดิ้งส์ (ASP) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญให้กับประชาชนทั่วไปครั้งแรก (IPO) ของ MICRO เปิดเผยว่า หุ้น MICRO ที่จะเข้าซื้อขายในตลาดหลักทรัพย์แห่งประเทศไทย (SET) ในวันพรุ่งนี้ (1 ต.ค.) คาดว่าจะเป็นหุ้น IPO ที่โดดเด่น ด้วยปัจจัยพื้นฐานที่แข็งแกร่ง เป็นธุรกิจให้บริการสินเชื่อเช่าซื้อรถบรรทุกมือสอง และสินเชื่อประเภทอื่นที่มีรถบรรทุกมือสองเป็นหลักประกัน ขณะที่ความสามารถในการทำกำไรของ MICRO อยู่ในระดับสูง อัตราการเติบโตเฉลี่ย (CAGR) สูงถึง 30.6% ต่อปี
“จากความเชี่ยวชาญ ประสบการณ์ของผู้บริหารและทีมงาน รวมทั้งความตั้งใจในการทำธุรกิจให้บริการสินเชื่อเช่าซื้อรถบรรทุกมือสอง ซึ่งมีคู่แข่งทางตรงน้อย ในฐานะที่ปรึกษาทางการเงินเราเชื่อมั่นว่าจะได้รับการตอบรับเป็นอย่างดีจากนักลงทุน ประกอบกับการกำหนดราคา IPOของ MICRO ไว้ที่ 2.65 บาทต่อหุ้น ซึ่งเป็นระดับราคาที่เหมาะสมกับปัจจัยพื้นฐานที่แข็งแกร่งของบริษัทฯ คิดเป็น P/E (Pre-Dilution) ประมาณ 14 เท่า”นายก้องเกียรติ กล่าว
ด้าน นายวินิตย์ ปิยะเมธาง กรรมการผู้จัดการ ของ MICRO เชื่อมั่นว่าหุ้น MICRO จะสามารถสร้างความประทับใจให้กับผู้ถือหุ้นและนักลงทุนได้เป็นอย่างดี  เนื่องจากบริษัทมีปัจจัยพื้นฐานที่แข็งแกร่ง และมีประสบการณ์ในธุรกิจมายาวนานกว่า 26 ปี ซึ่งการระดมทุนครั้งนี้ จะยิ่งทำให้ MICRO มีความแข็งแกร่งพร้อมรองรับแผนการดำเนินธุรกิจในอนาคตที่มีเป้าหมายในการขยายพอร์ตสินเชื่อเช่าซื้อให้เติบโตเป็น 5,000 ล้านบาท ภายในปี 65 และเพิ่มความหลากหลายของผลิตภัณฑ์สินเชื่อ เพื่อตอบสนองความต้องการทางการเงินแก่ลูกค้าได้อย่างครบวงจร
สำหรับผลประกอบการในช่วง 3 ปีที่ผ่านมา (ปี 60-62) บริษัทมีอัตราการเติบโตของรายได้รวมเฉลี่ย (CAGR) 24.4% ต่อปี และในงวด 6 เดือนแรกของปี 63 รายได้รวมอยู่ที่ 202.5 ล้านบาท เติบโตจากงวดเดียวกันของปีก่อน 37.10% ด้านกำไรสุทธิในช่วง 3 ปีที่ผ่านมา มีอัตราการเติบโตเฉลี่ย (CAGR) สูงถึง 30.6% ต่อปี ซึ่งแสดงถึงความสามารถในการทำกำไรของบริษัท และในงวด 6 เดือนแรกของปี 63 มีกำไรสุทธิอยู่ที่ 62.5 ล้านบาท เติบโตจากงวดเดียวกันของปีก่อน 52.1% โดยกำไรสุทธิที่เพิ่มขึ้นสอดคล้องกับรายได้ดอกเบี้ยเช่าซื้อที่เพิ่มขึ้น ขณะที่อัตรากำไรสุทธิอยู่ที่ 30.8% และสิ้นปี 62 บริษัทมีรายได้รวมอยู่ที่ 330.2 ล้านบาท กำไรสุทธิอยู่ที่ 110.8 ล้านบาท
“มั่นใจหุ้น MICRO จะได้รับการต้อนรับเป็นอย่างดีจากนักลงทุน และสามารถยืนเหนือราคาจองได้ ผมเชื่อมั่นในพื้นฐานที่แข็งแกร่งของบริษัทฯ ที่เป็นหนึ่งในผู้นำในธุรกิจให้บริการสินเชื่อเช่าซื้อรถบรรทุกมือสอง ประกอบกับความสามารถในการทำกำไรของบริษัทอยู่ในระดับที่สูง โดยการระดมทุนและเข้าจดทะเบียนในตลาดหลักทรัพย์ฯในครั้งนี้ จะเป็นส่วนสำคัญที่ช่วยหนุนให้บริษัทเติบโตได้ตามเป้าหมายพร้อมกับนำเงินที่ได้จากการระดมทุนเตรียมพร้อมรับโอกาสในการเติบโตและจะไม่ทำให้นักลงทุนทุกท่านผิดหวัง”นายวินิตย์ กล่าว